François, par la grâce de Dieu, roy de France, scavoir faisons à tous présens et avenir, que nous, inclinans à la supplication et requeste de nos chiers et bien amez les eschevins, manans et habitans de la ville et chastel de Talant lez Dijon, tous et chacun les droicts, previleges, franchises et libertez à eulx octroyés et confermés par noz prédécesseurs et dernierment par feu nostre très cher seigneur et beau-père le roy Loys, dernier trespassé, ainsy qu’il appert et est contenu es lettres de nos dits prédécesseurs cy attachées soubs le contre scel de nostre chancellerie, avons aux dits supplians loués, confermés, ratiffiés et approuvés, et par la teneur de ces présentes, de nostre grâce especialle, plaine puissance et authorité royalle, louons, confermons, ratiffions et approuvons, pour en joyr et user par les dits supplians et leurs successeurs, tant et si avant qu’ils et leurs prédécesseurs en ont par cy devant deûment et justement joy et usé et qu’ils en joissent et usent de présent. Si donnons en mandement par ces mesmes présentes, à noz amez et féaulx conseillers les gens tenans nostre court de Parlement et de noz comptes à Dijon, et à tous noz aultres justiciers et officiers ou à leurs lieutenants présens et avenir, et à chacun d’eulx si comme à luy appartiendra, que de noz présentes grâce, confirmation, ratiffication et approbation, ensemble es dits previleges, franchises et libertez et de tout l’effect et contenu es dittes lettres de chartres et en ces dittes présentes, ils fassent, souffrent, permettent et laissent les dits supplians et leurs dits successeurs joyr et user plainement et paisiblement, sans en ce leur faire, mettre ou donner, ne souffrir estre fait, mis ou donné ores, ne pour le temps advenir aucun arrest, destourbier ne empeschement en quelque menière que ce soit, lequel si fait, mis ou donné leur avoit esté ou estoit, le leur mettent ou fassent mettre incontinent et sans délais à plainne délivrance et au premier estat et dehu. Car ainsy nous plaist-il estre fait. Et affin que ce soit chose ferme et estable à tousjours, nous avons fait mettre nostre scel à ces dites présentes, sauf en autres choses nostre droict et l’autruy en toutes. Donné à Tours, au mois de novembre, l’an de grâce mil cinq cent et dix sept, et de nostre règne le troizième. § Par le Roy, à la relation du Conseil, DESLANDES. § Visa contentor. DESLANDES.